EGYÜTTMŰKÖDÉSI MEGÁLLAPODÁS

amely létrejött Budapest Főváros Önkormányzata (a továbbiakban: Fővárosi Önkormányzat), székhelye: 1052 Budapest, Városház u. 9-11., törzskönyvi azonosító szám: 735638; adószám: 15735636-2-41; képviseli:  Tarlós István főpolgármester, valamint a
Budapest Főváros IX. Kerület Ferencváros Önkormányzata (a továbbiakban: Ferencvárosi Önkormányzat), székhelye: 1092 Budapest, Bakáts tér 14.,  törzskönyvi azonosító szám:                   ; adószám: 15735722-2-43;  képviseli: Dr. Bácskai János polgármester (együtt: Szerződő felek) között az alábbi feltételek szerint
I. Előzmények

Szerződő felek a hajléktalan személyek munka útján a társadalomba történő 
visszavezetése, a közterületek életvitelszerű tartózkodás céljából történő 
igénybevételének megakadályozása, mint közös céljaik hatékony előmozdítása 
érdekében a Ferencvárosi Önkormányzat által közfoglalkoztatás keretén belül 
foglalkoztatott hajléktalan személyek szálláshelyének biztosítottsága érdekében jelen 
együttműködési megállapodást kötik.

II. Együttműködés tárgya
A Ferencvárosi Önkormányzat 100%-os tulajdonában lévő Ferencvárosi Szociális Foglalkoztató és Ellátó Kiemelkedően Közhasznú Nonprofit Kft. ( a továbbiakban:  FESZOFE Kft., székhelye: 1097 Budapest, Gubacsi út 89.) által a IX. kerületben közfoglalkoztatott hajléktalanok számára hajléktalan személyek átmeneti szállása (továbbiakban: átmeneti szálláshely) biztosítása a Budapesti Módszertani Szociális Központ és Intézményei (a továbbiakban: BMSZKI, székhelye: 1134 Budapest, Dózsa György út 152.) által működtetett átmeneti szálláshelyeken. 
III. Együttműködés időtartama

Jelen együttműködési megállapodást Felek határozatlan időre szólóan kötik.

IV. Fővárosi Önkormányzat által vállalt kötelezettségek
1. Fővárosi Önkormányzat a FESZOFE Kft-nél a hajléktalan közfoglalkoztatási programokban (a továbbiakban: a Programok) résztvevő hajléktalan személyek (továbbiakban: Hajléktalanok) számára maximum 150 férőhelyet biztosít, a rendelkezésre álló üres férőhelyek függvényében a Fővárosi Önkormányzat fenntartásában működő átmeneti szálláshelyeken.
2. Fővárosi Önkormányzat az ellátást az adott ellátási formára vonatkozó eljárási szabályok szerint biztosítja Hajléktalanok részére a Ferencvárosi Önkormányzat kizárólagos tulajdonában lévő FESZOFE Kft. közvetítésével.
3. Fővárosi Önkormányzat a Hajléktalanok részére biztosított átmeneti szálláshelyeken a Fővárosi Önkormányzat fenntartásában lévő személyes gondoskodást nyújtó szakosított szociális intézmények, valamint a családok átmeneti otthonai térítési díjairól és a térítési díjakkal kapcsolatos eljárási rendről szóló rendeletében foglaltak szerinti intézményi térítési díj összegéért biztosítja a férőhelyet.  
4. Az átmeneti szálláshelyeken a 29/1993. (II.17.) Korm. rendelet 22. §. (1) bekezdése értelmében a gondozás első 30 napjára térítési díjat nem kell fizetni. 
5. Fővárosi Önkormányzat tudomásul veszi, hogy amennyiben a Közfoglalkoztatási Programban részt vevő Hajléktalan által igénybe vett átmeneti szálláshely a Program időtartamának lejárta előtt megüresedik, úgy a Ferencvárosi Önkormányzat a FESZOFE Kft. által gondoskodik annak más, szintén a Programban részt vevő Hajléktalan általi igénybe vételéről.
6. Fővárosi Önkormányzat biztosítja a Ferencvárosi Önkormányzatot, hogy hajléktalan ellátó intézménye a BMSZKI az 1.-5. pontban foglaltak hatékony végrehajtása érdekében a Ferencvárosi Önkormányzat közfoglalkoztatást végző társaságával, a FESZOFE Kft-vel az átmeneti szálláshelyek igénybevételére vonatkozó részletes teendők, szabályok meghatározására, és a maximális kihasználtságuk biztosítása érdekében külön együttműködési megállapodást fog kötni.
V. Ferencvárosi Önkormányzat által vállalt kötelezettségek
1. Ferencvárosi Önkormányzat vállalja, hogy 150 fő hajléktalan személy közfoglalkoztatását biztosítja a FESZOFE Kft. által.

2. Ferencvárosi Önkormányzat vállalja, hogy az átmeneti szálláshelyek térítési díját a 2. és 3. hónapban átvállalja Hajléktalanoktól. Előbbi kedvezmény minden Hajléktalan esetében csak egyszer vehető igénybe, illetve biztosított.

3. Ferencvárosi Önkormányzat vállalja, hogy a V.2. pontban foglalt térítési díj átvállalásra vonatkozóan az érintettekkel egyedi megállapodást köt.

4. Ferencvárosi Önkormányzat köteles az egyes Hajléktalanok által igénybe vett átmeneti szálláshelyek térítési díjának 2. pontban foglaltak szerinti összesített összegét a BMSZKI részére az általa havonta – a FESZOFE Kft. szakmai teljesítésigazolását, és Dr. Bácskai János polgármester teljesítésigazolását követően - kiállított számla kézhezvételét követő 30 napon belül, a BMSZKI 11784009-15493950 számlaszámra átutalással megfizetni.
5. Ferencvárosi Önkormányzat köteles haladéktalanul írásban tájékoztatni a BMSZKI-t arról, ha a programban résztvevő hajléktalan személy közfoglalkoztatási jogviszonya megszűnik. BMSZKI az értesítés kézhezvételét a nyilvántartásában rögzíti és a következő naptári naptól az érintett ellátott térítési díját nem számlázza ki Ferencváros Önkormányzata terhére.
6. Ferencvárosi Önkormányzat vállalja, hogy minden tőle telhetőt megtesz a Fővárosi Önkormányzat által biztosított átmeneti szálláshelyek maximális kihasználtságának biztosítására, a megállapodásban foglalt célok megvalósításának realizálása érdekében.
7. Ferencvárosi Önkormányzat biztosítja a Fővárosi Önkormányzatot, hogy Közfoglalkoztatást végző társasága a FESZOFE Kft. az V.1-5 pontban foglaltak, illetve a IV. 1-6. pontban foglaltak hatékony végrehajtása érdekében a Fővárosi Önkormányzat hajléktalan ellátó intézményével, a BMSZKI-val az átmeneti szálláshelyek igénybevételére vonatkozó részletes teendők, szabályok meghatározása érdekében külön együttműködési megállapodást fog kötni.
VI. Egyéb rendelkezések
1. Szerződő Felek kötelezettséget vállalnak arra, hogy az együttműködés tárgyának a fent részletezettek szerinti megvalósítása érdekében, lehetőségeikhez képest mindent megtesznek, és a másik Féllel messzemenőkig együttműködnek.

2. Szerződő Felek kötelezettséget vállalnak arra, hogy amennyiben jelen együttműködési megállapodásban foglaltak végrehajtása bármely akadályba ütközik, a másik felet haladéktalanul értesítik.

3. Bármelyik fél jogosult a másik félhez intézett írásbeli nyilatkozatával jelen együttműködési megállapodást felmondani. A felmondási időt egyértelműen meg kell határozni a felmondásban, azonban annak minimális időtartama 3 hónap kell hogy legyen. Előbbi felmondás a korábban vállalt kötelezettségeket a már megkötött egyedi megállapodások vonatkozásában nem érinti.

4. Jelen együttműködési megállapodást bármelyik fél a másik fél súlyos szerződésszegése esetén jogosult azonnali hatállyal felmondani. Előbbi felmondás a korábban vállalt kötelezettségeket a már megkötött egyedi megállapodások vonatkozásában nem érinti.

5. Szerződő felek az együttműködési megállapodás megkötésének időpontjától számítottan évente felülvizsgálják az együttműködési megállapodásban foglaltak végrehajtását, annak tapasztalatait, melyről szakmai beszámolót készítenek a Fővárosi Közgyűlés illetve a Ferencvárosi Önkormányzat Képviselő-testülete számára. 
6. Szerződő Felek jelen együttműködési megállapodásban vállalt kötelezettségeikkel kapcsolatos feladatok ellátása érdekében kapcsolattartásra az alábbi személyeket jelölik ki:

Fővárosi Önkormányzat részéről:

Név: Pelle József igazgató
Cím:1134 Budapest, Dózsa Gy. út 152.
Telefonszám:1-320-3098
E-mail cím: pelle.jozsef@bmszki.hu
Ferencvárosi Önkormányzat részéről:

Név: Sebők Endre igazgató
Cím:1097 Budapest Gubacsi út 89.
Telefonszám: 216-1588
E-mail cím: igazgato@feszofe.hu
7. Felek a köztük felmerülő vitás kérdéseket elsősorban tárgyalások folytatásával, a peres eljárást elkerülve békés úton próbálják rendezni.

8. Jelen együttműködési megállapodásban nem szabályozott kérdésekben a Ptk., valamint az egyéb vonatkozó jogszabályok rendelkezései az irányadók.

9. Jelen együttműködési megállapodás aláírásának feltétele a Fővárosi Közgyűlés  és Ferencváros Önkormányzatának Képviselő-testülete támogató döntése.

10. Jelen együttműködési megállapodást felek képviselői olvasás és értelmezés követően, mint akaratukkal, illetve a 9. pontban foglalt jóváhagyással mindenben megegyezőt, helybenhagyólag írták alá.

